text: Officiel indvielse af lille biogasanlæg
  20 november 2015 kl. 14.33
  Små gårdbiogasanlæg skyder frem. Fredag indvier økomælkeproducenten Jens Krogh officielt sit lille biogasanlæg i Strellev ved Ølgod.
  Fredag var der åbent hus på gården Kroghsminde. Gården er i forvejen klimaneutral,  blandt andet på grund af en vindmølle. Biogasanlægget er i stand til at reducere gårdens og køernes CO2-udledning yderligere. Samtidig kan anlægget levere strøm til det årlige forbrug i 600 parcelhuse.
  - Jeg vil ikke kalde mig en pionér, men jeg kan godt lide nye udfordringer, fortæller Jens Krogh til TV SYD.
  Det tysk producerede anlæg giver også økolandmanden en konkret gevinst. Han får bedre gødning, som planterne har nemmere ved at udnytte. For eksempel bliver rester fra foder, afklippet græs og planteaffald omdannet til energi og gødning i biogasanlægget.
  Biogasanlægget har kostet 12 millioner. Heraf betaler staten knap 4 millioner kroner i tilskud, for at fremme netop denne type anlæg hos landmændene.
  
  